CELEX: 52014PC0573
Language: lt
Date: 2014-09-16
Title: Pasiūlymas TARYBOS SPRENDIMAS kuriuo nustatoma pozicija dėl Juodkalnijos prisijungimo prie Sutarties dėl viešųjų pirkimų, kurios Europos Sąjungos vardu turi būti laikomasi Komitete dėl viešųjų pirkimų

|
			
		
		
		52014PC0573
		
			Pasiūlymas TARYBOS SPRENDIMAS kuriuo nustatoma pozicija dėl Juodkalnijos prisijungimo prie Sutarties dėl viešųjų pirkimų, kurios Europos Sąjungos vardu turi būti laikomasi Komitete dėl viešųjų pirkimų /* COM/2014/0573 final - 2014/0263 (NLE) */
			
				
		
		
			
			   	AIŠKINAMASIS MEMORANDUMAS
1.           Įvadas
2013 m. lapkričio 4 d.
Juodkalnija pateikė prašymą dėl prisijungimo prie PPO sutarties
dėl viešųjų pirkimų (toliau – SVP). Juodkalnija nurodė
ketinanti užbaigti prisijungimo prie SVP su pakeitimais (tekstą šalys
priėmė 2012 m. kovo 30 d., o ES sudarė protokolą
2013 m. gruodžio 3 d. Tarybos sprendimu[1]) procedūrą.
Iš dalies pakeista SVP Sąjungai įsigaliojo 2014 m. balandžio
6 d.
Komisija Sąjungos vardu vedė derybas
dėl Juodkalnijos nurodytų rinkos atvėrimo
įsipareigojimų tiek tarp abiejų šalių, tiek PPO Komitete
dėl viešųjų pirkimų (toliau – SVP komitetas). 
Vėliau, 2014 m. liepos 18 d., Juodkalnija
pateikė galutinį pasiūlymą. Juodkalnijos galutinio
pasiūlymo santrauka ir Komisijos atliktas šio pasiūlymo vertinimas
pateikti toliau. 
 2.           Juodkalnijos prisijungimo
prie SVP sąlygų santrauka
Juodkalnijos galutinis pasiūlymas
Įsipareigojimai dėl patekimo
į rinką (subjektai, prekės, paslaugos ir statybos paslaugos,
kuriems taikomi įsipareigojimai)
Subjektai
1 priede („Centrinės valdžios subjektai“)
Juodkalnija pateikė išsamų sąrašą, kuriame nurodyti
centrinės valdžios subjektai, kurių vykdomuose viešuosiuose
pirkimuose gali dalyvauti SVP šalys. Į šį priedą įtrauktos
pastabos sutampa su ES pastabomis.
2 priede („Vietinės ir regioninės
valdžios subjektai“) Juodkalnija nurodė visas administracinių
vienetų regionines ir vietines perkančiąsias organizacijas.
Administracinių vienetų apibrėžimas atitinka ES taikomą
tokių vienetų klasifikaciją, kuri nustatyta Europos Parlamento
ir Tarybos reglamente (EB) Nr. 1059/2003[2].
Į 2 priedą taip pat įtraukti viešosios teisės
reglamentuojami subjektai. Šių subjektų apibrėžtis yra tokia
pati kaip ir Europos Parlamento ir Tarybos direktyvoje 2014/24/ES[3] pateikta
apibrėžtis. Orientacinis tų subjektų sąrašas pridedamas
prie priedo. Į 2 priedą įtrauktos pastabos sutampa su ES 2
priedo pastabomis.
3 priede („Kiti subjektai“) Juodkalnija sudaro
galimybę dalyvauti VPS šalims, kiek tai susiję su visais tose
pačiose srityse (t. y. geriamojo vandens, elektros, oro uostų,
uostų, miesto transporto ir geležinkelių) veiklą
vykdančiais subjektais, kaip yra nurodžiusi ES. Pridedamas orientacinis
subjektų sąrašas. Šiame priede numatytos išlygos sutampa su ES 3
priede nurodytomis išlygomis.
Prekės 
Juodkalnija pateikė teigiamą
prekių sąrašą, kuriame esančios kelios išimtys sutampa su
ES 4 priede nurodytomis išimtimis. 
Paslaugos
Juodkalnija pateikė teigiamą
paslaugų sąrašą, kuris sutampa su ES 5 priede pateiktu
sąrašu.
Statybos paslaugos
Juodkalnijos pasiūlymas apima visas
statybos paslaugas, nurodytas Svarbiausiojo produktų klasifikatoriaus 51
skyriuje, kadangi į savo pasiūlymus jas paprastai yra
įtraukusios visos SVP šalys. Be to, ji suteikia ES ir kelioms kitoms VPS
šalims sudaryti darbų koncesijos sutartis pagal nacionalinį
režimą.
Ribos
Juodkalnija taiko ribas, kurias prekėms,
paslaugoms ir statybos paslaugoms paprastai taiko SVP šalys. 
Juodkalnijos
teisės aktai 
Atsižvelgiant į Juodkalnijos, kaip šalies
kandidatės (tapti ES nare), statusą, jos viešųjų
pirkimų sistema yra iš esmės suderinta su ES viešųjų
pirkimų srities acquis. Juodkalnijos teisės aktai šioje
srityje yra nediskriminaciniai. Juose nėra nuostatų, kuriomis vietos
prekėms ir tiekėjams suteikiamas palankesnis režimas nei užsienio
tiekėjams ar prekėms. 
Komisijos atliktas Juodkalnijos
pasiūlymo vertinimas
Juodkalnijos galutinis pasiūlymas yra
toks pat kaip ir ES pasiūlymas pagal iš dalies pakeistos VPS I
priedėlį. Todėl jis yra patenkinamas ir priimtinas. Jos
viešųjų pirkimų srities teisės aktai neprieštarauja VPS.
Visų pirma, ES pasiūlyme pagal I
priedėlį atsispindės šios Juodkalnijos prisijungimo
sąlygos:
Atsižvelgiant į tai, kad 1 priede
Juodkalnija pateikė išsamų subjektų sąrašą,
galimybė, kad į taikymo sritį, susijusią su ES,
patektų Juodkalnijos prekės, paslaugos, prekių tiekėjai ir
paslaugų teikėjai, turėtų būti tokia pati, kaip ES yra
nurodžiusi 1 priedo 2 skirsnio 2 punkte; tai reiškia galimybę dalyvauti 1
priede išvardytų centrinės valdžios perkančiųjų
organizacijų vykdomuose viešuosiuose pirkimuose.
Juodkalnija bus įtraukta į VPS
šalių (Islandija, Lichtenšteinas, Norvegija, Šveicarija ir Pietų
Korėja), kurioms ES suteikia galimybę dalyvauti darbų koncesijos
viešuosiuose pirkimuose pagal 6 priedo 2 skirsnį, sąrašą. 
3. TEISINIAI PASIŪLYMO ASPEKTAI 
Iš dalies pakeistoje SVP yra nuostata dėl prisijungimo. SVP XXII
straipsnio 2 dalyje nustatyta, kad bet kuri PPO narė gali prisijungti prie
Sutarties dėl viešųjų pirkimų tokiomis sąlygomis,
dėl kurių ji susitaria su sutarties šalimis; šios sąlygos
nustatomos SVP komiteto sprendimu.  
Juodkalnijos prisijungimo sąlygos bus
išdėstytos SVP komiteto sprendime; tikimasi, kad jis bus priimtas
2014 m. antrąjį pusmetį. Šiame sprendime bus pateiktas
Juodkalnijos galutinis pasiūlymas dėl patekimo į jos
viešųjų pirkimų rinką (Juodkalnijai prisijungus prie SVP,
šis pasiūlymas taps jos I priedėlio dalimi), taip pat visos
konkrečios patekimo į rinką sąlygos, kurių reikalauja
kitos SVP šalys. Šį sprendimą priims SVP komitetas bendru sutarimu. 
Sutarties dėl Europos Sąjungos veikimo
(SESV) 218 straipsnio 9 dalyje nustatyta, kad tais atvejais, kai tarptautiniu
susitarimu įsteigtas organas turi priimti teisinę galią
turintį sprendimą, Taryba, remdamasi Komisijos pasiūlymu,
turėtų priimti sprendimą, kuriuo nustatoma Sąjungos vardu
priimama pozicija. SVP komiteto sprendimas, kuriame bus išdėstytos
Juodkalnijos prisijungimo sąlygos, patenka į SESV 218 straipsnio 9
dalies taikymo sritį, kadangi sprendimą priima tarptautiniu
susitarimu įsteigtas organas ir tas sprendimas turės teisinę galią.
4. REKOMENDACIJA
Tikimasi, kad Juodkalnijos prisijungimas bus
labai teigiamas įnašas, kuriuo, padaugėjus SVP šalių,
tarptautiniu mastu dar labiau atveriama viešųjų pirkimų rinka ir
taip kitos šalys skatinamos prisijungti prie SVP. Komisija rekomenduoja
Juodkalnijos galutinį pasiūlymą priimti pirmiau nurodytomis
sąlygomis.
Todėl siūloma įgalioti Komisiją Komitete dėl
viešųjų pirkimų pareikšti Sąjungos poziciją, kuria
pritariama Juodkalnijos prisijungimui ir kuri atsispindės SVP komiteto
sprendime dėl Juodkalnijos prisijungimo.
2014/0263 (NLE)
Pasiūlymas
TARYBOS SPRENDIMAS
kuriuo nustatoma pozicija dėl
Juodkalnijos prisijungimo prie Sutarties dėl viešųjų
pirkimų, kurios Europos Sąjungos vardu turi būti laikomasi
Komitete dėl viešųjų pirkimų
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 straipsnio 4 dalies
pirmą pastraipą kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2013 m. lapkričio
4 d. Juodkalnija pateikė prašymą dėl prisijungimo prie
Sutarties dėl viešųjų pirkimų (toliau – SVP);
(2)       Juodkalnijos
įsipareigojimai dėl taikymo srities yra išdėstyti jos
galutiniame pasiūlyme, kuris 2014 m. liepos 18 d. buvo pateiktas
SVP šalims; 
(3)       Juodkalnijos galutinis pasiūlymas
yra toks pat kaip ir ES pasiūlymas pagal iš dalies pakeistos VPS I
priedėlį. Todėl jis yra patenkinamas ir priimtinas. Šio
sprendimo priede nurodytos Juodkalnijos prisijungimo sąlygos
atsispindės Komiteto dėl viešųjų pirkimų (toliau – SVP
komitetas) priimtame sprendime dėl Juodkalnijos prisijungimo; 
(4)       tikimasi, kad Juodkalnijos
prisijungimas prie SVP bus teigiamas įnašas dar labiau atveriant
viešųjų pirkimų rinkas tarptautiniu mastu;
(5)       SVP XXII straipsnio 2 dalyje
nustatyta, kad bet kuri PPO narė gali prisijungti prie sutarties tokiomis
sąlygomis, dėl kurių ji susitaria su sutarties šalimis; šios
sąlygos nustatomos SVP komiteto sprendimu; 
(6)       todėl būtina
nustatyti poziciją dėl Juodkalnijos prisijungimo, kurios
Sąjungos vardu turi būti laikomasi SVP komitete, 
PRIĖMĖ ŠĮ
SPRENDIMĄ:
1 straipsnis
Pozicija, kurios Europos Sąjungos vardu
turi būti laikomasi Komitete dėl viešųjų pirkimų, yra
pritarti Juodkalnijos prisijungimui prie Sutarties dėl viešųjų
pirkimų šio sprendimo priede išdėstytomis konkrečiomis
prisijungimo sąlygomis.
 2 straipsnis
Šis sprendimas
įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas
[1]               2013 m. gruodžio 2 d. Tarybos sprendimas
dėl Protokolo, kuriuo iš dalies keičiama Sutartis dėl
viešųjų pirkimų, sudarymo (OL L 68,
2014 3 7, p. 1).
[2]               2003 m. gegužės 26 d. Europos Parlamento
ir Tarybos reglamentas (EB) Nr. 1059/2003 dėl bendro teritorinių
statistinių vienetų klasifikatoriaus (NUTS) nustatymo
(OL L 154, 2003 6 21, p. 1).
[3]               2014 m. vasario 26 d. Europos Parlamento ir
Tarybos direktyva 2014/24/ES dėl viešųjų pirkimų, kuria
panaikinama Direktyva 2004/18/EB (OL L 94, 2014 3 28,
p. 65).
PRIEDAS
ES SĄLYGOS DĖL JUODKALNIJOS
PRISIJUNGIMO PRIE SVP
Juodkalnijai prisijungus prie Sutarties
dėl viešųjų pirkimų, Europos Sąjungos atveju I
priedėlio 1 priedo 2 skirsnio („ES valstybių narių
centrinės valdžios perkančiosios organizacijos“) 2 punktas
išdėstomas taip: 
„2.          Izraelio ir Juodkalnijos
prekėms, paslaugoms, prekių tiekėjams ir paslaugų
teikėjams yra atviri toliau išvardytų centrinės valdžios
perkančiųjų organizacijų viešieji pirkimai.“
Juodkalnijai prisijungus prie Sutarties
dėl viešųjų pirkimų, 6 priedo 2 skirsnis išdėstomas
taip:
„2.          Ši Sutartis taikoma 1 ir 2
prieduose nurodytų subjektų darbų koncesijos sutartims,
nustatyta nacionaline tvarka sudaromoms su Islandijos, Lichtenšteino,
Norvegijos, Nyderlandų (Arubos), Šveicarijos ir Juodkalnijos statybos
paslaugų teikėjais, kai sutarties vertė yra ne mažesnė kaip
5 000 000 SST, ir su Korėjos statybos paslaugų
teikėjais, kai sutarties vertė yra ne mažesnė kaip
15 000 000 SST.“